בלוז דוגמנית העירום
הִיא לֹא זִהֲתָה אוֹתִי. ; עָבְרוּ שָׁנִים מֵהַלַּיְלָה בּוֹ כִּוַּנְתִּי לְעֶבְרָהּ ; אֶקְדָּח שֶׁנִּקֵּב חֹרִים ; בָּעֲנָנִים שֶׁהֶחְבֵּאתִי ; מִתַּחַת לַכָּרִית. ; הָאוֹטוֹבּוּס לֹא מִהֵר לְהַגִּיעַ וְהִיא הִדְלִיקָה ; עוֹד סִיגַרְיָה, אוּלַי כִּי רָצְתָה לַעֲטֹף בֶּעָשָׁן ; צִיּוּר שֶׁל טוּלוּז-לוֹטְרֶק שֶׁהָעֳתַק בְּיָד מְפַגֶּרֶת ; עַל שֶׁלֶט חֲנוּת הֶחָזִיּוֹת 'מוּלֶן רוּז'. ; חֵיל פָּרָשִׁים שָׁלֵם דָּהַר עָלֶיהָ מֵאָז, ; וְשׁוּם דָּבָר לֹא הִשְׁכִּיחַ סֶנְטִימֶטֶר מִבְּשָׂרָהּ. ; בַּפַּעַם הָרִאשׁוֹנָה שֶׁהִתְקָרַבְתִּי אֵלֶיהָ ; הִיא אָמְרָה שֶׁכִּתַּת צַיָּרִים גְּרוּעָה מִכִּתַּת יוֹרִים, ; וְשֶׁהִיא חַיֶּבֶת לְהִתְרַחֵץ בִּשְׁבִיל לְהָסִיר אֶת כָּל הַמִּכְחוֹלִים ; שֶׁתָּקְעוּ בָּהּ. ; "אָה", אָמַרְתִּי לָהּ, "אַתְּ לֹא מֵהַבַּחוּרוֹת שֶׁשּׁוֹאֲלִים אוֹתָן ; 'אֵיזֶה מַזָּל אַתְּ' בִּשְׁבִיל לְהַתְחִיל אִתָּן". ; "אֵיזֶה מַזָּל", הִיא עָנְתָה, "שֶׁהֵבַנְתָּ אֶת זֶה תּוֹךְ דַּקָּה". ; חֵיל פָּרָשִׁים שָׁלֵם דָּהַר עָלֶיהָ מֵאָז, ; וְשׁוּם דָּבָר לֹא הִשְׁכִּיחַ סֶנְטִימֶטֶר מִבְּשָׂרָהּ. ; בְּאוֹתוֹ עֶרֶב, בְּאֵזוֹר הַדִּמְדּוּמִים, בְּסוֹף שָׁלוֹשׁ הַמַּדְרֵגוֹת ; שֶׁבֵּין שַׁעַר בֵּית הַסֵּפֶר לְבֵין מַרְצֶפֶת מִתְנַדְנֶדֶת לִפְנֵי ; מַעֲבַר הַחֲצִיָּה יָדַעְתִּי שֶׁאֵין סִכּוּי ; לְהִתְמַכְּחֵל אִתָּהּ. ; וְעַכְשָׁו מָה לְהַגִּיד מֵאֲחוֹרֵי גַּבָּהּ? ; אוּלַי שֶׁעַצְמוֹת לְחָיֶיהָ הִתְחַדְּדוּ מְאוֹד? ; שֶׁחֲלוּדָה דָּבְקָה בַּחִצִּים שֶׁפַּעַם עָפוּ מֵרִיסֶיהָ? ; אוֹ לְהַגִּיד ; שֶׁגַּם הַיּוֹם עַל הַמּוֹקְשִׁים הַמֻּחְבָּאִים בְּגוּפָהּ ; מְצֻיָּרִים בְּעֶפְרוֹנוֹת פֶּחָם ; רְסִיסֵי הַפִּיצוּץ הַבָּא.; 